Waray news: P 3.5-M, igin-alutaga han gobyerno para han partisipasyon han Pangulo dida han ASEAN Summit ha Cambodia
Tuesday 3rd of April 2012
MANILA, Abril 3 (PIA) – Nag-alotaga an gobyerno hin maabot P3.5 milyon para han partisipasyon ni Pangulo Benigno S. Aquino III han tinuig nga katitirok han mga lider han Association of Southeast Asian Nations (ASEAN) ngan han selebrasyon han ika-45 nga anibersaryo han rehiyonal nga grupo ha Cambodia tikang hiton Abril 3 ngada 4, sering ni Executive Secretary Paquito N. Ochoa, Jr. kakulop.
Ginikan hi Pangulo Aquino ha Manila Lunes han gab-i sakay hin chartered flight tikang ha Villamor Air Base ha Pasay City ngadto ha Phnom Penh International Airport agud dumuyog han iba pa nga mga lider hin nasud ngan mga pan-gobyernohan para han ika-20 nga ASEAN Summit.
Panngungunahan han Pangulo ngadto han duha ka adlaw nga komperensya an delegasyon nga ginkokomponer hin 63 ka tawo nga naglalakip kan Finance Secretary Cesar Purisima, Transportation and Communications Secretary Manuel Roxas III, Energy Secretary Jose Rene Almendras, Trade Secretary Gregory Domingo, Mindanao Development Authority chairperson Secretary Luwalhati Antonino, Social Welfare and Development Secretary Corazon Soliman ngan Presidential Spokesperson Edwin Lacierda.
Nagsering hi Ochoa nga masasakop han mao nga P3.5 milyon nga pondo en mga kabaraydan para hiton hotel nga sasak-an, pagkaon, transportasyon, telekomunikasyon ngan pagkikinahanglanon nga mga kagamitan.
Makikig-api an Pangulo hiton plenaryo nga mga sesyon ngan bilateral meetings, lakip na an 8th Brunei-Indonesia-Malaysia-Philippines East ASEAN Growth Area Summit ngan makikigkita gihapon hiya han aton mga kababayan nga nag-uukoy ngan nagtratrabaho ha Cambodia, sering ni Ochoa.
Kapareho han gindumara nga 19th ASEAN Summit ha Bali, Indonesia hadton Nobiembre han naglabay nga tuig, ginlalaoman gihapon nga paghihisgotan ngan tatagan hin bug-at han Pangulo an importansya nga mamentinar an kamurayawan, estabilidad, maritime safety ngan seguridad ha West Philippine Sea, labot hin iba pa nga mga isyu.
Partikular nga iginduduso han Pangulo an Zone of Peace, Freedom, Friendship and Cooperation (ZoPFFC) nga iya iginsalawad hadton Mayo 2011 durante han 18th ASEAN meeting ha Jakarta, Indonesia agud maresolbar an mga ginkaklantugi-an nga mga teritoryo ha West Philippine Sea.
Segun han Department of Foreign Affairs (DFA), paghihisgotan gihapon ni Pangulo Aquino ngan han iya mga igkasi-lider ha ASEAN durante hin impormal nga mga miting an plano han North Korea nga paglulunsad hin rocket nga mahugot nga gintitipahan han Pilipinas. (ldl/Ginbinisaya ni DUM/PIA-8, Eastern Samar/PCOO)
war_Latn eng_Latn war_Latn war_Latn war_Latn war_Latn war_Latn war_Latn war_Latn war_Latn